Termini per presentar la sol·licitud: del 10 al 17 de juny de 2020
Termini per presentar la documentació: fins el 18 de juny de 2020
Consulteu el calendari complet al web Estudiar a Catalunya.
Si s'emplena la sol·licitud electrònica, el tràmit de presentació s'acaba amb l'enviament del formulari i no s'ha de presentar cap còpia al centre ni tampoc cap documentació acreditativa de la persona sol·licitant ni de l'alumne.
Si s'emplena la sol·licitud amb suport informàtic, cal enviar per correu electrònic el resguard de la sol·licitud enviada per Internet a la bústia electrònica oficial del centre demanat en primer lloc i en el termini establert.
Si no s'ha pogut validar electrònicament, també s'haurà d'enviar per correu la documentació d'identificació de la persona sol·licitant o de l'alumne.
I si l'alumne/a és menor d'edat i no fa els 18 anys durant l'any 2020, caldrà enviar també el llibre de família.
La documentació acreditativa dels criteris de prioritat depèn de la via d'accés de cada sol·licitant; la podeu consultar al web Estudiar a Catalunya.
Per poder cursar cicles de grau superior de formació professional cal complir els requisits acadèmics que estableix la normativa corresponent.
La sol·licitud s'ha de presentar al registre electrònic de la Generalitat mitjançant el formulari electrònic.
Per poder utilitzar el formulari electrònic, cal identificar-se amb un certificat digital, com per exemple el DNI electrònic, o el sistema alternatiu d'identificació idCAT Mòbil, i el número d'identificació de l'alumne/a amb el qual consta al Registre d'Alumnes de Catalunya (RALC) i que es pot obtenir amb la Consulta de l'identificador de l'alumne.
La direcció del centre on s'han cursat ensenyaments des del curs 2015-2016 també pot facilitar el número identificador de l'alumne/a a les famílies i, en casos excepcionals i durant el període de preinscripció, es pot sol·licitar aquest identificador a les àrees territorials del Departament d'Educació, acreditant-se amb el DNI o document equivalent.
Si no es pot utilitzar el formulari electrònic cal utilitzar el formulari amb suport informàtic.
En aquest cas, cal enviar les dades amb aquesta eina dins el termini previst.
A continuació, cal enviar per correu electrònic el resguard de la sol·licitud i, acompanyat de la documentació acreditativa corresponent, a la bústia electrònica oficial del centre demanat en primera opció dins el termini establert per presentar la documentació.
Només es pot presentar una sol·licitud de preinscripció per persona però s'hi poden indicar peticions d'admissió en diversos centres, modalitats i règim, sempre ordenats per ordre de preferència.
Cal identificar-se mitjançant un certificat digital, com per exemple el DNI electrònic, o el sistema alternatiu d'identificació idCAT Mòbil, i el número d'identificació de l'alumne/a amb el qual consta al Registre d'Alumnes de Catalunya (RALC).
El tràmit de presentació de la sol·licitud amb suport informàtic s'acaba amb l'enviament per correu electrònic del resguard acompanyat de la documentació acreditativa corresponent a la bústia electrònica oficial del centre demanat en primera opció dins el termini establert per presentar la documentació.
Per canviar de pantalla cal utilitzar exclusivament els botons "següent" i "anterior" de l'aplicació i no els del navegador.
Quan s'han enviat les dades, es visualitza en pantalla el resguard de presentació de la sol·licitud, amb l'opció de desar-lo.
També rebreu un missatge electrònic des d'on es pot obtenir el resguard.
Important: El resguard especifica la documentació que cal presentar.
Un cop enviada la sol·licitud, i durant el termini de presentació de sol·licituds, es podran modificar les dades relatives als criteris de prioritat al·legats, així com dels ensenyaments i centres sol·licitats, si és necessari.
En aquest cas les dades vàlides seran les de la darrera modificació.
En els casos excepcionals en què no es pugui evitar la presencialitat, es pot demanar una cita prèvia per a rebre atenció presencial al centre demanat en primer lloc.
La informació per poder sol·licitar la cita prèvia es pot consultar al web del centre corresponent.
Consulteu els resultats de la preinscripció al web Estudiar a Catalunya.
Per fer-ho es necessita el número del DNI, el NIE o el passaport del/de la sol·licitant (o del tutor/a especificat en la sol·licitud com a referent per fer les consultes dels resultats a Internet, sempre que l'alumne/a sigui menor d'edat o no faci els 18 anys durant l'any 2020) i el codi de la sol·licitud de preinscripció.
Els centres també publiquen al seu web les llistes anonimitzades dels resultats del procés.